钦定古今图书集成/明伦汇编/官常典/第365卷 > 有虞氏
## 钦定古今图书集成/明伦汇编/官常典/第365卷 > 有虞氏

### 帝舜元载命龙作纳言

按《书经舜典》：帝曰：“龙，朕堲谗说殄行，震惊朕师，命汝
作纳言，夙夜出纳朕命，惟允。”

〈孔传〉堲，疾也。殄，绝也。言我疾谗说绝君子之行，而动惊我众，欲遏绝之。纳言喉舌之官，听下言纳于上，受上言宣于下，必以信。〈疏〉正义曰：此官主听下言纳于上，故以纳言为名。亦主受上言宣于下，故言“出朕命”，互相见也。

〈蔡传〉殄行者，谓伤绝善人之事也。师，众也，谓其言之不正，而能变乱黑白，以骇众听也。纳言官名，命令政教，必使审之，既允而后出，则谗说不得行，而矫伪无所托矣。敷奏复逆，必使审之，既允而后入，则邪僻无自进，而功绪有所稽矣。周之《内史》，汉之《尚书》，魏晋以来所谓中书门下者，皆此职也。〈大全〉复，谓奏事；逆，谓受下奏。

按：《史记五帝本纪》：“龙主宾客远人至。”

按《通鉴前编》：“虞帝舜元载：春正月元日，帝格于文祖，
践天子位于蒲阪，以土德王，咨二十有二人。”

〈注〉《舜典孔传》曰：“禹垂、益、伯夷、夔、龙六人，新命有职，四岳十二牧，凡二十二人，特敕命之。”